РЕГЛАМЕНТ (ЕО) № 112/2007 НА КОМИСИЯТА
от 6 февруари 2007 година
за установяване, че някои лимити, свързани с издаването на лицензии за внос за продукти от сектора на захарта в рамките на тарифните квоти и преференциалните споразумения, не са достигнати
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 318/2006 на Съвета от 20 февруари 2006 г. относно общата организация на пазара в сектора на захарта (1),
като взе предвид Регламент (ЕО) № 950/2006 на Комисията от 28 юни 2006 г. за определяне за 2006/2007, 2007/2008 и 2008/2009 пазарни години на правилата за прилагане при внос и рафиниране на продуктите от сектора на захарта в рамките на някои тарифни квоти и преференциални споразумения (2), и по-специално член 5, параграф 4 от него,
като има предвид, че:
(1)
При осчетоводяването, посочено в член 5, параграф 2 от Регламент (ЕО) № 950/2006, бе установено, че все още има налични количества захар за задълженията за доставка на преференциална захар, определени по силата на член 12 от Регламент (ЕО) № 950/2006, за Индия и Зимбабве с поредни номера 09.4337 и 09.4351.
(2)
При тези обстоятелства Комисията следва да посочи, че съответните лимити не се считат за достигнати,
ПРИЕ НАСТОЯЩИЯ РЕГЛАМЕНТ:
Член 1
Лимитите на задълженията за доставка на преференциална захар с произход от Индия и Зимбабве и с поредни номера 09.4337 и 09.4351 за периода на доставка 2006-2007 г. не са достигнати.
Член 2
Настоящият регламент влиза в сила в деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 6 февруари 2007 година.